als_Latn dik_Latn sag_Latn
Në korrik të 2016-ës, sekretari i Përgjithshëm i FSHF-së, Ilir Shulku dhe shefi i Sektorit të Garave, Lysjen Nurishmi, promovuan me bujë skemën e re që do të aplikohej në Kategorinë e Parë të kampionatit që do të niste në shtator. Bëhej fjalë për një skemë të huazuar nga Belgjika, Holanda, Skocia apo vende të tjera shumë të zhvilluara në Europë.
Pas trukimeve që bëheshin hapur dhe pa asnjë frikë një vit më parë, drejtuesit e FSHF-së ishin gati të vinin bast se pastërtia në fushën e blertë do të ishte tashmë e sigurt me skemën e re. Por, harruan se në Shqipëri problemi nuk janë rregullat, por individët dhe mosndëshkueshmëria.
SKEMA
Skema e re me ndarjen e ekipeve në dy grupe, 5-shja e parë që lufton për elitën dhe e dyta për t’i shpëtuar rënies, do të vulosej si dështim që në fillim të fazës së tretë.
Në të dyja grupet ku luftohej për elitën, në garë mbetën vetëm dy ekipet kryesuese dhe praktikisht deri në fund u luajtën 2 ose tri takime të pastra, në varësi të aleancave që ishin krijuar.
Tri skuadrat e tjera nuk kishin synime dhe dhuruan “miqësore” deri në fund. Një skemë që dështoi dhe për të cilën hodhën dyshime edhe vetë aktorët e garës. Gjithashtu, edhe në grupet ku luftohej për t’i shpëtuar rënies, aleancat dhe tolerimet ishin evidente.
TRUKIMET
Një tjetër fenomen që u vu re në kampionatin që përfundoi ishin tolerimet mes skuadrave. Në Grupin A, Besëlidhja dhe Shënkolli, skuadra të të njëjtit rreth, dhuruan sfida më shumë miqësore në katër përballje. Besëlidhja i fitoi të katërta ndeshjet ndaj shënkollasve që e arritën synimin e tyre që në fund të fazës së dytë.
Dhe presidenti i Kamzës, Naim Qarri, akuzoi për një lojë jo të pastër, ku Besëlidhja i kishte të garantuara 12 pikët ndaj Shënkollit. E njëjta situatë u krijua edhe mes Kastriotit dhe Ilirisë. Këtu absurdi është më i madh, pasi të dyja klubet janë në pronësi të Bashkisë së Krujës.
Në dy përballjet e para të vitit mes skuadrave dihej se si do të ishte fundi. Madje, në sfidën e fazës së dytë, Iliria dhe Kastrioti dhuruan një sfidë të turpshme. Video e asaj ndeshje bëri xhiron e rrjetit ku krutanët shënuan të parët dhe, më pas, fushë-krujasit përmbysën gjithçka.
Dy gola të Ilirisë, ku mbrojtësit e Kastriotit toleronin në mënyrën më të hapur të mundshme. Nga katër përballjet mes tyre gjatë kampionatit që përfundoi, fushë-krujasit fituan tre dhe barazuan një. Kjo, pasi Ilirisë i duheshin më shumë fitoret. Në fazën e tretë, të dyja këto skuadra u renditën në 5- shen e dytë që luftonin për mbijetesë.
Në këtë mënyrë, gara ishte krejtësisht e padrejtë, ku dy ekipet vendosnin çdo gjë për sa u përket takimeve që do të luanin mes tyre. Kjo ndikonte duke prishur garën.
IDEJA
Duke parë atë që ndodhi, në FSHF ka nisur të diskutohet për lëvizjet e disa skuadrave, në mënyrë që të shmangen shfaqje të turpshme si ato të kampionatit që lamë pas. Një prej ideve është që Shënkolli dhe Iliria të transferohen në Grupin e Jugut për të shmangur trukimet. Sipas të gjitha gjasave, do të ketë lëvizje të ekipeve për kampionatin e ardhshëm.
Besar Bozgo
als_Latn als_Latn mlt_Latn als_Latn als_Latn als_Latn als_Latn als_Latn als_Latn als_Latn als_Latn als_Latn ltg_Latn als_Latn ind_Latn